Развојна агенција Србије, у складу са Упутством за спровођење програма интернационализације МСП број:1-01-110-17/2018 од 21.12.2018. године и Привредна комора Србије, заједнички објављују

**ЈАВНИ ПОЗИВ ЗА УЧЕШЋЕ**

**НА МЕЂУНАРОДНОМ САЈМУ ПРИВРЕДЕ У МОСТАРУ,**

**БОСНА И ХЕРЦЕГОВИНА**

Развојна агенција Србије и Привредна комора Србије организују наступ српских привредника у оквиру националног штанда Србије на предстојећем 22. Међународном сајму привреде који ће се одржати у Мостару, Босна и Херцеговина, у периоду од 09. до 13. априла 2019. године.

Наступ на међународном сајму омогућава излагачима да представе своје производе и пласирају их на нова тржишта, као и да поспеше постојеће и стекну нове пословне контакте.

За српску привреду Босна и Херцеговина је водеће извозно тржиште са значајним суфицитом у размени. Тржиште Федерације БиХ је недовољно покривено, односно могућности пласмана наших производа су знатно веће и ово је добра прилика да наши извозници представе своје производне програме, извозне могућности, учврсте постојеће и успоставе нове пословне везе са партнерима из Босне и Херцеговине и излагачима из других земаља.

Мостарски сајам привреде је по броју излагача и посетилаца најзначајнија сајамска манифестација у Босни и Херцеговини која ће окупити излагаче из више од 20 земаља на изложбеној површини од 30.000m². Будући да је овај сајам по профилу општи, представиће се производи из металске и грађевинске индустрије, пољопривредне и прехрамбене области, најновија достигнућа из аутомобилске индустрије, области високих технологија, као и сектор услуга од банкарства до туризма.

Трошкове закупа простора и изградње штанда сносе организатори, док излагачи сносе трошкове партиципације за учешће излагача у трошковима наступа на сајму у оквиру националног штанда у износу од **500,00 евра** у динарској противвредности по средњем курсу Народне банке Србије на дан издавања профактуре.

Излагачи самостално организују и сносе трошкове пута, смештаја и транспорта експоната.

Право на учешће на Националном штанду имају мала, средња и велика предузећа који морају да испуњавају следеће опште услове:

1. да су регистровани на територији Републике Србије у складу са важећим законом који се односи на њих;
2. да су у већинском приватном власништву;
3. да је претежна делатност привредних субјеката производња и прерада у области прехрамбене индустрије, индустрије намештаја, грађевинске индустрије, текстилне индустрије, и металске и машинске индустрије;
4. да над њима није покренут претходни стечајни поступак, стечајни поступак или поступак ликвидације;
5. да у претходне две године нису били у блокади;
6. да су измирили све обавезе по основу пореза и доприноса;
7. да су извозно оријентисани.

Документација коју је потребно доставити:

1. Образац 1 – Пријава (попуњена, потписана и оверена);
2. Испуњеност услова делатности ће се проверавати на основу шифре делатности под којом је привредни субјекат регистрован у АПР. Изузетно, у случају да се претежна шифра привредног субјекта односи на делатности које су искључене овим програмом, а привредни субјекат обавља и производну делатност, потребно је да достави образложење и доказ из кога се види да је сврха овог програма у складу са природом додатне делатности коју привредни субјекат такође обавља, а која није искључена овим програмом;
3. Образац 2 - Изјаву да није регистрован претходни стечајни поступак, стечајни поступак или поступак ликвидације, нити је Подносилац пријаве престао да постоји услед судске или одлуке другог органа са обавезујућом снагом;
4. Уверење надлежне пореске управе да је Подносилац пријаве измирио све јавне приходе (порезе и доприносе), које не сме бити старије од три месеца од датума објављивања Јавног позива за излагање на одређеном сајму (оригинал или фотокопија);
5. Бланко меница са меничним писмом и копијом картона депонованих потписа овлашћених лица излагача, као средство обезбеђења, у случају да се утврди непоштовање уговорних обавеза.Уз меницу се доставља и копија захтева Корисника за регистрацију те бланко менице у Регистру меница и овлашћења Народне банке Србије, који је оверен од стране пословне банке Корисника, као и одштампани образац „Резултати претраге меница - Народна банка Србије“, са веб сајта НБС.

**Попуњена, потписана и оверена пријава са комплетном пратећом документацијом доставља се поштом или лично Привредној комори Србије на адресу: Ресавска 13-15, 11000 Београд, Служба за организацију сајмова, манифестација и догађаја, за Јованку Ћалина - Пријава за сајам Мостар 2019.**

**Рок за достављање пријава је 21.02.2019.године до 16 часова.**

Испуњеност услова и избор излагача утврђују организатори у складу са Упутством за спровођење програма интернационализације МСП. Текст Упутства за спровођење програма интернационализације МСП као и неопходне Обрасце можете преузети на интернет презентацији Развојне агенције Србије [www.ras.gov.rs](http://www.ras.gov.rs) и Привредне коморе Србије [www.pks.rs](http://www.pks.rs) .

За све неопходне информације, можете контактирати представнике Привредне коморе Србије – Татјану Беук Пирушић на број 011/3300-912; 066/875-1161 и Бојану Лаловић на број 011/3300-919; 066/875-1264 или представника Развојне агенције Србије - Инес Новосел на број 011/3398-774 и 069/3397-621.